section_heading: Drugi svjetski rat
paragraph_text: Godine 1936. Kraljevina Italija je stvorila s Njemačkom Osovinu Berlin-Rim. U travnju 1939. godine talijanske vojne snage zauzele su Albaniju, a kralj Viktor Emanuel III. proglašen je kraljem Albanije. Nakon tih događaja, fašistička Italija je 10. lipnja 1940. godine ušla u Drugi svjetski rat napadom na Francusku. Godine 1941. talijanska vojska je sudjelovala u Travanjskom ratu kojim je propala Kraljevina Jugoslavija te je osvojila južni dio Slovenije, dio Hrvatskog primorja i veći dio Dalmacije. U dogovoru između Benita Mussolinija i Ante Pavelića, kraljem NDH trebao je postati talijanski princ, vojvoda Aimone od Spoleta.